Foto’s: Betogings versprei na GautengDie Johannesburgse metropolisie het dié foto’s van betogings op twitter gedeel. (Foto: Twitter/ JMPD) ŉ Polisieman is geskiet, verskeie winkels geplunder en die M2-hoofweg gesluit nadat betogings Saterdag in dele van Johannesburg opgevlam het. Nooddienste in Johannesburg sê hulle het die afgelope 24 uur op verskeie gevalle van brandstigting en geweld gereageer. Dít terwyl betogings deur ondersteuners van oudpres. Jacob Zuma steeds in KwaZulu-Natal woed. Xolani Sisa, woordvoerder van die Stad Johannesburg se nooddienste, het aan Maroela Media gesê daar het die afgelope 24 uur sporadiese betogings in die Johannesburgse middestad, spesifiek in Jeppestown, Denver, Wynberg en Alexandra, plaasgevind. Die Johannesburgse metropolisie het dié foto’s van betogings op twitter gedeel. (Foto: Twitter/ JMPD) “Die M2 is ook sedert gisteraand gesluit nadat ons berigte gekry het dat skote afgevuur is en motoriste se voertuie met klippe gegooi is,” het Sisa gesê. Verskeie foto’s en video’s van betogings in Johannesburg is onder die hutsmerk #ShutdownGauteng op Twitter gedeel, met oproepe dat betogers dié provinsie tot stilstand moet bring ten einde Zuma te bevry. Die egtheid van dié video’s kon egter nog nie bevestig word nie. Sisa kon ook nie bevestig dat betogings wel deur Zuma-ondersteuners gedryf word nie. Die Gautengse polisie het intussen 62 mense in hegtenis geneem wat verbind word met gewelddadige betogings in dele van Johannesburg. Ongeveer 300 mense wat die M2 in Jeppe afgesper het, is Saterdagaand uitmekaar gejaag. “Daar word beweer dat een groep toe na Jeppestown is waar hulle ŉ aantal winkels geplunder het. Sewe van dié verdagtes is in hegtenis geneem,” het genl.maj. Mathapelo Peters Sondag in ŉ verklaring gesê. In Alexandra is 18 verdagtes in hegtenis geneem nadat ŉ polisieman hier geskiet is. “Die polisie het gereageer op klagtes van ŉ groep van ongeveer 800 mense van Alexandra wat by sakeondernemings inbreek en dit besteel. Toe die polisie dié groep nader, het hulle op die polisie begin skiet. “Een polisielid is met ernstige beserings na die hospitaal gejaag, waar hy nou in ŉ stabiele toestand is. Nog twee polisielede het geringe beserings opgedoen,” het Peters gesê. Nóg tien mense is intussen in KwaZulu-Natal in verband met gewelddadige betogings in hegtenis geneem. Dít nadat die polisie Saterdag reeds 27 verdagtes hier in hegtenis geneem het. Ondanks pres. Cyril Ramaphosa se beroep op die gemeenskap om vrede in dié provinsie, het betogings Saterdagnag hier voortgeduur.